**XXXII - Delir**

*LARISA BĂLAN*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Azi m-am lovit de timp,

Într-o încercare de a evada din mine

Sau din minte, nu-mi amintesc exact...

Picioare de plumb ce-mi aleargă-n neștire,

În neștiință, într-o nebună goană...

M-am împiedicat de ghețari cu inimi ascuțite

Și am căzut lipită de tăișul lor

Care-mi perfora zâmbetul de marmură...

Sacadat... respiram un non-aer,

Iar privirea secera în două cerul pământiu,

Încerc să mă ridic, dar alunec din nou

Peste nu știu ce trup dezgolit...

Cu privirea scăldată-n oglinda de-azur,

Cu lacrima altuia pe-obrazul stâng,

Simt un ecou ce mă strânge-n adânc,

Când printre buze se-nghesuie să-mi zboare

Mii de păsări de lut...

Mă găsesc, de fiecare dată, cum nu sunt...

Azi m-am lovit de timp,

Într-o încercare de a evada din mine

Într-o lună cu treizeci și două de zile...